Tom Behnke (KF), 2008-12-12:
Se, forslaget her er jo egentlig et meget velment forslag.
Jeg kunne ikke lade være med at sidde og tænke lidt over det, idet der jo er tale om en genfremsættelse og det ville være så nemt bare at gå op og sige, at det er en genfremsættelse, at vi mener det, vi altid har ment, og at vi afviser forslaget, og så kunne jeg gå ned igen.
Men så sad jeg alligevel sådan og filosoferede lidt og spolede tilbage i historien og kom til at tænke på, at tilbage i 2002 sørgede den her regering jo for, at vi fordoblede strafferammen for vold.
Altså, vi fordoblede simpelt hen strafferammen for vold efter § 244 og § 245, og det sendte jo det klare signal til domstolene, at vi ønskede, at man også ved strafudmålingen skærpede straffene ganske betydeligt.
Og det var jo for vold i det hele taget, altså vold imod enhver, at vi ønskede en skærpelse.
Så kan man spørge sig selv: Hvem var det, der havde regeringsmagten før denne regering?
Ja, da var der en socialdemokratisk ledet regering, og hvis man virkelig havde den intention, at man ville straffe vold hårdere, kunne man jo have gjort det dengang, men det gjorde man ikke.
Til trods for at både Venstre og Konservative stillede det ene forslag efter det andet i Folketinget om skærpede straffe for vold, stemte Socialdemokratiet imod og imod og imod.
Så fik vi regeringsmagten, og så gennemførte vi det, vi havde lovet vælgerne: Vi fordoblede strafferammerne.
Men selv om vi har gjort det, kommer Socialdemokratiet nu og siger, at lige i forhold til en speciel gruppe i samfundet ønsker man, at straffen skal skærpes yderligere.
Det er jo egentlig lidt besynderligt, altså at man for det første ikke har benyttet sig af chancen for det, og at man for det andet slet ikke har opdaget, at vi rent faktisk har fordoblet straffen for vold.
Hvorfor har vi så gjort det?
Det er, fordi vold er ganske og aldeles uacceptabelt.
Vi vil ikke finde os i det, og de, der begår vold, skal straffes hårdt og konsekvent.
Sådan er det, uanset om volden begås mod den ene eller den anden borger.
Og det gælder så også, når vi taler ejendomsfunktionærer, ja, der skal vold selvfølgelig også straffes hårdere.
Men så kommer spørgsmålet jo: Skal vold mod særlig ejendomsfunktionærer have sin egen særlige placering i straffeloven?
Skal det nævnes ved navns nævnelse, at lige præcis når vi taler om ejendomsfunktionærer, skal der være en særlig skærpet straf?
Det synes vi ikke, altså ikke ud over hvad der allerede er hjemmel til i straffeloven, for det er jo allerede i dag således, som justitsministeren har redegjort for, at hvis man bliver udsat for vold på grund af sit erhverv eller i forbindelse med sit erhverv, ja, så er det i sig selv en strafskærpende omstændighed.
Altså, hvis en ejendomsfunktionær, som f.eks. i forbindelse med en udsættelsesforretning eller lignende skal hjælpe til, dér bliver udsat for vold, er det i sig selv allerede i dag en strafskærpende omstændighed.
Men skal der så yderligere være sådan en strafskærpende foranstaltning med dobbelt op, således at man f.eks. sammenligner med politibetjente eller andre offentligt ansatte, som jo har deres egen særlige paragraf?
Ja, der har vi fra konservativ side den opfattelse, at det rent juridisk ikke er en hensigtsmæssig måde at bevæge sig fremad på.
Hvis man ønsker, at vold mod ejendomsfunktionærer skal straffes hårdere, ja, så skal man følge denne regering, der har skærpet straffen for vold i det hele taget.
Og så skal man huske at læse alle paragrafferne i straffeloven og ikke kun nøjes med at læse til § 119 - eller for så vidt også § 121 men læse lidt længere og så konstatere, at vold mod ejendomsfunktionærer faktisk allerede i dag er en strafskærpende omstændighed, og at der skal straffes hårdere i de tilfælde, hvis volden er begået, mens vedkommende udøver sit erhverv som ejendomsfunktionær.
For en ting er, at vi har lavet nogle paragraffer, at vi har nogle intentioner politisk, men hvordan går det med at sørge for, at de her straffe bliver udmålt på den måde, vi ønsker?
Og der vil justitsministeren få afdækket, hvordan retspraksis er.
Det glæder vi os meget til at se på.
Vi glæder os til at se, om ikke det er rigtigt, at det er på den måde.
Så på bundlinjen står der, at vi ikke kan støtte Socialdemokratiets forslag her, uanset at vi er helt enige i, at enhver form for vold er uacceptabel, herunder selvfølgelig også vold begået mod ejendomsfunktionærer.
Det skal man ikke gøre, og hvis man gør det alligevel, skal man straffes hårdt og konsekvent.